VIDEO Modificare importantă în play-off-ul și play-out-ul din Liga 1: "Azi am aprobat intervențiile"
Răzvan Burleanu, președintele FRF, a oferit declarații după ședința Comitetului Executiv de vineri.
Printre deciziile anunțate de Răzvan Burleanu se numără modificarea programului pentru play-off-ul și play-out-ul din primele două ligi ale României.
Etapa intermediară introdusă în play-off-ul și play-out-ul din Liga 1. Când se joacă finala Cupei României și Supercupa României
FRF a aprobat introducerea unei etape intermediare în play-off-ul și play-out-ul Ligii 1, dar și în play-off-ul din Liga 2. Această rundă intermediară va fi cea cu numărul 6, care se va disputa în jurul datei de 24 aprilie. În acest fel, campionatele se vor putea încheia mai rapid, iar jucătorii din România care vor fi convocați pentru EURO 2024 vor avea mai mult timp la dispoziție pentru a se pregăti pentru turneul final.
Burleanu a anunțat că finala Cupei României rămâne programată pe 15 mai, la Sibiu, în timp ce Supercupa României se va juca la data de 6 iulie, pe terenul campioanei. O săptămână mai târziu, pe 13 iulie, va debuta noul sezon din Liga 1.
"Din fericire, anul acesta avem un calendar faorte aglomerat, asta și ca urmare a faptului că naționala României revine la un turneu final. În acest context încercăm să optimizăm toate detale de desfășurare în ceea ce privește finalul sezonului competițional pentru a ține cont de pregătirea jucătorilor înainte de plecarea la EURO, de timpul de recuperare, dar și de data de începere a noului sezon. Pentru ca jucătorii din campionatul intern să se alăture cât mai devreme celorlalți jucători care vin din străinătate, azi am aprobat aceste intervenții.
Finalul de campionat se devansează pe 19 mai, cu o săptămână mai devreme. Tot cu o săptămână mai devreme și play-off-ul din Liga 2, care se va termina pe 11 mai. Vom termina în același timp play-out-ul Ligii 1 cu play-off-ul Ligii 2. Meciurile de baraj pentru retrogradare/promovare pe 19, respectiv 25 mai.
Semifinalele de Cupa României se mută cu o săptămână mai devreme, pe 17 aprilie, în loc de 24 aprilie. Pe 24 aprilie se va juca o etapă intermediară, etapa a 6-a din play-off-ul și play-out-ul Ligii 1, precum și play-off-ul Ligii 2. Calendarul play-out-ul Ligii 2 rămâne neschimbat.
Barajul pentru desemnarea ultimei echipe care va reprezenta România în Conference League se va disputa pe 25 mai, iar finala Cupa României rămâne așa cum era stabilită, pe 15 mai. Finala Cupei României va fi din nou la Sibiu.
Supercupa României este programată pentru data de 6 iulie. Pentru prima dată se va desfășura pe terenul echipei campioane. Următorul sezon de Liga 1 începe pe 13 iulie, la o săptămână după Supercupa României", a spus Răzvan Burleanu.
Datele cheie din finalul sezonului 2023/2024 și începutul sezonului 2024/2025
- 2-3 aprilie - Sferturile de finală ale Cupei României
- 17-18 aprilie - Semifinalele Cupei României
- 23-24 aprilie - Etapa intermediară play-off/play-out
- 11 mai - Ultima etapă din play-out Liga 1 și play-off Liga 2
- 15 mai - Finala Cupei României
- 19 mai - Ultima etapă din play-off Liga 1
- 19 & 25 mai - Baraj retrogradare
- 25 mai - Baraj Conference League
- 6 iulie - Supercupa României
- 13 iulie - Startul noului sezon din Liga 1
Urmăriți SPORT.RO și pe Google News